L'Eliana s'adhereix a la candidatura al Premi Princesa d'Astúries de la Concòrdia 2025 per la solidaritat de la DANA
28 de març de 2025

• L'Ajuntament se suma a la petició de la Universitat de València.

L'alcalde de l'Eliana, Salva Torrent, ha signat aquesta setmana una carta d'adhesió a la candidatura presentada per la Universitat de València al Premi Princesa d'Astúries de la Concòrdia 2025. Aquesta candidatura busca reconéixer l'esforç i la solidaritat de les persones afectades per la catàstrofe de la DANA, així com la labor humanitària del voluntariat i la ciutadania de les poblacions damnificades.

La DANA que va assotar la província el mes d'octubre passat va posar a prova la fortalesa de la població, que va respondre amb resiliència i un esperit d'ajuda exemplar. En aquest sentit, la ciutadania de les localitats afectades es va bolcar a fer costat als qui més el necessitaven, mentre que el voluntariat dels qui no la van patir en primera persona va jugar un paper clau en la mitigació dels efectes del desastre.

L'Ajuntament de l'Eliana se suma així a aquest reconeixement, destacant els valors de solidaritat, cooperació i esforç col·lectiu que representa aquesta candidatura. "L'exemple de tota la ciutadania, inclosa l’elianera, davant l'adversitat reflecteix la importància de l'acció conjunta i l'empatia en temps de crisi", ha assenyalat l'alcalde.